钦定古今图书集成/明伦汇编/氏族典/第412卷 > 杜景佺
## 钦定古今图书集成/明伦汇编/氏族典/第412卷 > 杜景佺

按《唐书杜景佺传》：“景佺，冀州武邑人，性严正，举明经
中第，累迁殿中侍御史，出为益州录事参军，入为司
刑丞，与徐有功、来俊臣、侯思止专治诏狱，时称遇徐、
杜者生，来、侯者死。改秋官员外郎，擢凤阁舍人，延载
元年，同凤阁鸾台平章事。后尝季秋出棃华示宰相，
众贺，景佺曰：‘阴阳不相夺伦，渎即为灾。今草木黄落
而复华，渎阴阳也’。”顿首请罪，后曰：“真宰相。”会李昭德
下狱，景佺苦申救，后以为面欺，左迁溱州刺史。入拜
司刑卿。圣历元年，复以凤阁侍郎同凤阁鸾台平章
事，罢为秋官尚书。坐漏省内语，降司刑少卿，出为并
州长史，道病卒。初名元方，垂拱中改今名。